google/wiki40b huggingface dataset:
איסור לינת לילה

בהלכות כשרות, איסור לינת לילה הוא איסור באכילת בצלים, שומים וביצים שנקלפו ועבר עליהם לילה, מפאת סכנה. מקור הדין בברייתא המובאת בגמרא בשם רשב"י, ותוקפו וגדריו שנויים במחלוקת.

מקור האיסור

מקור האיסור בתלמוד בבלי, מסכת נידה, דף י"ז, עמוד א': "אמר רבי שמעון בן יוחי: ה' דברים הן, שהעושה אותן מתחייב בנפשו ודמו בראשו: האוכל שום קלוף ובצל קלוף וביצה קלופה, והשותה משקין מזוגין שעבר עליהן הלילה, והלן בבית הקברות, והנוטל צפרניו וזורקן לרשות הרבים, והמקיז דם ומשמש מטתו."
הגמרא מבארת כי חשש הסכנה הוא מפני 'רוח רעה'.

תוקף האיסור כיום

דין זה הושמט ולא הובא בספרות הפסיקה המרכזית כדוגמת: הרי"ף, הרמב"ם, הטור, השולחן ערוך והרמ"א, וההנחה היא שפוסקים אלו סברו שאיסור זה אינו נוהג כיום. פרשנים רבים סבורים כי הסיבה לכך היא התחשבות בדעתו של רבינו תם לפיה ההקפדות שנאמרו בגמרא משום עניין ה'רוח רעה' אינם נוהגים בזמנינו, שכן "אין אותה רוח רעה מצויה בינינו כמו שאין אנו נזהרין על הזוגות ועל הגילוי". טעמו של דין זה אף הוא משום רוח רעה ובהתאם לכך אין חובה להקפיד עליו. עם זאת, בין האחרונים, היו שקיבלו איסור זה, כדוגמת שולחן ערוך הרב, ערוך השולחן והפרי חדש, ובעקבותיו גם הרב עובדיה יוסף.
בין הדעות הסוברות כי איסור זה קיים גם בימינו ישנה מחלוקת האם זה הידור לכתחילה או איסור שנוהג אף בדיעבד (למעט במקום הפסד מרובה).
איסור לינת לילה נכלל בספר נוהלי הכשרות של הרבנות הראשית לישראל ובד"צים שונים. הכיתוב "ללא חשש לינת לילה" המופיע לעיתים על מוצרי ביצים, בצל ושום, מציין את ההקפדה על איסור זה.

גדרי האיסור

בגדרי איסור זה מבארת הגמרא כי חל גם אם המאכל הקלוף הונח בכלי סגור, אבל אם נותר הבצל, השום או הביצה ב'מאכל' עיקרו או קליפתו - אין חשש באכילתו.
לאחר שהמאכל הקלוף עורבב ברכיבים אחרים, הנוהג הוא שכבר אין חשש בהלנתו. ישנה מחלוקת לגבי תוקפו של איסור זה כלפי ביצים קשות קלופות.
בורלנד

תולדות החברה

כמעט מרגע היווסדה נחשבו מוצרי בורלנד למובילים בתחומם ולפורצי דרך. בראשית דרכה בלטו תוכנת Sidekick, תוכנית TSR שכללה מחשבון ועזרי ניהול זמן בימים ש־DOS הריץ רק תוכנה אחת בכל זמן, וסביבת הפיתוח והמהדר Turbo Pascal.
החברה הייתה בין המובילות בפיתוח תוכנות לסביבת DOS והחלוצות בפיתוח מחולל יישומים. בשנות ה־90 מחולל היישומים שלה שנקרא בשם פרדוקס היה דומיננטי בשוק. היא הייתה גם הראשונה שהשקיעה מאמצים רבים, להגר לסביבת התכנות מונחה העצמים. לצורך זה שיכתבה את גיליון הנתונים האלקטרוני שלה, Quattro Pro.
עיקר התמחותה בשפות תוכנה, במהדרים ובסביבת פיתוח משולבת (IDE). סדרת המהדרים שלה, שמרכיביה כונו "טורבו", זכתה להצלחה רבה, בזכות נוחות העבודה, איכות המוצר והמחיר הנמוך. המהדר הראשון בסדרה היה Turbo Prolog, מהדר לשפת Prolog, ואחריו באו Turbo Pascal, מהדר לשפת פסקל ו־Turbo C, מהדר לשפת C. מהדר נוסף נועד לשפת בייסיק ועוד.
המהדרים שלה נודעו ביכולות הטכניות שלהם. הם היו מוציאים קובצי הרצה אופטימליים ומהירים יותר משל התוכנות המקבילות של חברת מיקרוסופט, שבתקופת הזוהר של בורלנד הייתה שחקן זניח בשוק המהדרים.
בעקבות הדומיננטיות של מיקרוסופט בשוק מחוללי היישומים החליטה בורלנד להתמקד בתחום התכנות, ולמכור את כל המוצרים האחרים שלה. עיקר התמחותה כיום הוא במהדרים ובסביבות פיתוח למתכנתים. 
במענה ל־Visual Basic של מיקרוסופט פיתחה בורלנד מוצר דומה בשם דלפי המבוסס על שפת פסקל והוא למעשה היורש של ה-Turbo Pascal שלה.
מוצרים נוספים של החברה כיום: בסיס נתונים InterBase, סביבת הפיתוח JBuilder ל-Java ו-Turbo Assembler לפיתוח בשפת סף.
בורלנד הייתה אחת המתחרות הרציניות לחברת מיקרוסופט, אך בעקבות הצלחת האחרונה נותרה בורלנד חברת תוכנה קטנה בעלת התמחויות מיוחדות.
כיוון שאליו החלה בורלנד לפנות בשנים האחרונות, הוא התמחות בנושא ניהול מחזור חיי פיתוח התוכנה (ALM). לשם כך רכשה את חברת TogetherSoft המתמחה בתחום ה- UML, חברת Segue המתמחה בתחום הבדיקות, וחברת StarBase שהביאה עימה פתרון לניהול דרישות וניהול תצורה. במסגרת זו מבקשת בורלנד להציע חלופה לקו מוצרי Rational מבית IBM, בכך שהיא מציעה פתרון כולל, משלב ניהול דרישות התוכנה ועד לבדיקת המוצר הסופי, דרך ניהול תקלות, תצורה ותכנון חזותי.
בשנת 2006 העבירה בורלנד את כל סביבות הפיתוח מתוצרתה (Delphi, C++Builder, JBuilder) לחברת-בת חדשה בשם CodeGear, שהתבססה על מחלקת הפיתוח שלה. ב-2008 נרכשה חברה זו על ידי חברת Embarcadero Technologies.
ב-2009 היא נרכשה על ידי חברת התוכנה האנגלית מיקרו פוקוס.
אולם המוזיקה רדיו סיטי

אולם המוזיקה רדיו סיטי, הממוקם במרכז רוקפלר בניו יורק, הוא אחד מאולמות המופעים הידועים ביותר בארצות הברית. האולם נפתח להופעות ב-27 בדצמבר 1932, ובו מוצג, החל משנת 1933, מופע חג המולד המסורתי בהשתתפות להקת רקדניות המכונות ה"רוקטס".
האולם תוכנן על ידי דונלד דסקי בסגנון אר דקו. באולם 5,933 מושבים, ובעת פתיחתו היה אולם המופעים המקורה הגדול בעולם.
באולם נמצא אולם הקולנוע הגדול בעולם.
הבמה הגדולה של האולם, שעומקה 20 מטרים ורוחבה 44 מטרים, נבנתה תוך שימוש במיטב הטכנולוגיה של התקופה. מעליות הבמה היו כה מתוחכמות, שלאחר שנבנתה הבמה השתמשו בתוכניות הבמה על מנת לבנות את המעליות של נושאות המטוסים של ארצות הברית במלחמת העולם השנייה.
יש אומרים שמשך כל המלחמה שמרו על הבמה חיילי חיל הים על מנת לוודא שלא יתגלו מפרטי התכנון של הבמה.
מקור שם האולם הוא שמו של אחד השוכרים הראשונים של בניין זה במרכז רוקפלר - איגוד הרדיו של ארצות הברית.
בנסקו

היסטוריה

שרידים ארכאולוגיים מתקופת האימפריה הרומית נמצאו בבנסקו ובעמק ראזלוג (בבולגרית: Разлог) הסמוך. בשולי העיר ישנם כמה מבנים שגילם מוערך לשנת 100 לפנה"ס. 
עד 1912 הייתה בנסקו שייכת לאימפריה העות'מאנית, אך נהנתה משלטון עצמי אוטונומי. בשנה זו, במהלך מלחמת הבלקן הראשונה נכבשה העיירה ולאחר מלחמת הבלקן השנייה נותרה בשליטת הבולגרים.

אתר הסקי בנסקו

אתר הסקי של בנסקו הוא אתר הסקי הגדול ביותר בבולגריה, עם 14 מסלולי סקי, שאורכם הכולל 70 קילומטרים. הנקודה הגבוהה ביותר באתר ממוקמת בגובה של 2,560 מטרים. בולט באתר מסלול המאפשר גלישה רצופה מהנקודה הגבוהה ביותר, ועד העיירה עצמה. באתר 14 מעליות סקי (1 מעלית גונדולה, 7 רכבלי כיסאות ו- 6 מסועים). האתר מארח תחרויות בינלאומיות גדולות. אתר הסקי של בנסקו פופולרי אצל גולשים ישראלים.
סיטי הייטס

אוכלוסייה

נכון לשנת 2006 בשכונה חיים 70 אלף תושבים. 57% מתושבי סיטי הייטס הם היספנים, 15% אסיאתיים, 12% לבנים, 12% אפריקן אמריקאים, ו 4% אחרים. הגיל הממוצע בשכונה הוא 23.
קנאביס אינדיקה

טקסונומיה

בשנת 1785, ז'אן-בטיסט דה לאמארק פרסם תיאור של מין שני של קנאביס, אותו כינה קנאביס אינדיקה. לאמארק ביסס את תיאור המין בעל השם החדש על דגימות צמחים שנאספו בהודו. ריצ'רד אוונס שולטס תיאר את צמח הקנאביס אינדיקה כקצר יחסית, חרוטי, מסועף וצפוף, לעומת קנאביס סאטיבה שתואר על ידו כגבוה ופחות מסועף. 
לוראן ק. אנדרסון תיאר את צמח הקנאביס אינדיקה כבעל עלים קצרים ורחבים, לעומת אלו של הקנאביס סאטיבה שאופיינו כארוכים וצרים יחסית.
ייתכן שמקורם של צמחי קנאביס אינדיקה התואמים את תיאורם של שולטס ואנדרסון הוא מרכס ההרים הינדו-כוש. בגלל האקלים הקשה באזור זה (חורף קר מאוד וקיץ חם), קנאביס אינדיקה מתאים מאוד לגידול באקלים ממוזג.

גידול

צמחי קנאביס אינדיקה רחבי עלים מגודלים באופן מסורתי בהודו, אפגניסטן, בנגלדש ופקיסטן לצורך ייצור חשיש. מבחינה פרמקולוגית קנאביס אינדיקה כצמח תרבות מסורתי מכיל יותר קנאבידיול (CBD) מאשר קנאביס סאטיבה.
אנשים שצרכו זני קנאביס אינדיקה דיווחו יותר על תחושת הרפיה גופנית ופחות על תחושת שיכרון מוחי יחסית לקנאביס סאטיבה. השפעת קנאביס אינדיקה מתוארת בדרך כלל כהרפיה גופנית, ובעלת תכונות מועילות כגון שיכוך כאב, בנוסף ליעילותו לטיפול בנדודי שינה ובחרדה, בשונה מקנאביס סאטיבה שהשפעתו מתוארת כמוחית-נפשית ופחות גופנית.
שירביט חברה לביטוח

היסטוריה

שירביט חברה לביטוח הוקמה על בסיס סוכנות ביטוח שפעלה במשך כ-26 שנים. החל באפריל 2000 החלה לפעול כחברת ביטוח בבעלותו של יגאל רבנוף. החברה פועלת כמבטח ישיר וכן באמצעות סוכני ביטוח. החברה נמנית עם החברות הקטנות בענף הביטוח, ועיקר פעילותה של החברה היא בענפי הביטוח הכללי, רכב, דירה, בתי עסק, תאונות אישיות, בריאות, נסיעות לחו"ל.
בשנת 2005, זכתה שירביט במכרז השנתי של ארגון עובדי המדינה, לביטוח כלי הרכב פרטיים של עובדי המדינה (פוליסות שנתיות שנאמדות ב-150 מיליון שקל ומעניקות כיסוי ביטוחי לכ-37 אלף כלי רכב).
בשנת 2013, רכש בית ההשקעות פסגות את פעילות ביטוח החיים של שירביט תמורת כ-12.5 מיליון שקל.
נכון לשנת 2015 החברה מונה כ-250 עובדים. מטה החברה ממוקם באזור התעשייה קריית ספיר בנתניה.
אור אינברום

קריירה

אינברום התחיל לשחק כדורגל בקבוצת הילדים של מ.ס. קריית גת, ובגיל 14 הצטרף למחלקת הנוער של מועדון ספורט אשדוד. ב-17 באוגוסט 2014 ערך את הופעת הבכורה שלו בקבוצה הבוגרת של המועדון, בניצחון 3–0 על מכבי פתח תקווה במסגרת גביע הטוטו. ב-20 בספטמבר 2014 ערך את הופעת הבכורה שלו בליגת העל, בניצחון 2–0 נגד הפועל חיפה, בו גם הבקיע את שער הבכורה שלו בקריירה. עד לסיום עונת 2014/2015 שיחק אינברום 25 משחקי ליגה וכבש שלושה שערים, ובתום העונה ירדה הקבוצה לליגה הלאומית. בעונת 2015/2016 כבש אינברום 14 שערים בליגה הלאומית והיה מלך שערי הקבוצה, ובתום העונה חזרה מ.ס. אשדוד לליגת העל. בעונת 2016/2017 כבש ארבעה שערים בליגת העל, ובמקביל זומן לנבחרת הצעירה של ישראל וערך במדיה חמש הופעות.
ב-20 ביוני 2017 חתם אינברום לארבע עונות בגנט מליגת העל הבלגית. אינברום לא שיחק במדי הקבוצה, וב-31 באוגוסט 2017 הושאל לקבוצת מריבור, אלופת ליגת העל הסלובנית, במדיה ערך שתי הופעות. ב-30 בינואר 2018 חזר אינברום לישראל והושאל בחזרה למ.ס. אשדוד, ועד תום עונת 2017/2018 כבש ארבעה שערים ב-13 הופעות ליגה.
ב-21 ביוני 2018 הושאל אינברום לבית"ר ירושלים וחתם לעונה אחת בקבוצה. ב-12 ביולי 2018 ערך את הופעת הבכורה שלו במדי הקבוצה, כאשר עלה מן הספסל נגד צ'יחורה סצ'חרה בשלב הראשון של מוקדמות הליגה האירופית, שהסתיים בתיקו 0–0. ב-17 בספטמבר 2018 כבש אינברום את שער הבכורה שלו במועדון, במשחק מול הפועל חיפה שהסתיים בתיקו 2–2. במהלך העונה היה אינברום מעורב במספר אירועים מחוץ למגרש. בליל השנה האזרחית החדשה נפצע אינברום מדקירות סכין בפלג גופו התחתון בפתח ביתו שבאשדוד ופונה לבית החולים אסותא. חודש וחצי לאחר מכן נחקר במשטרה בחשד להתחזות, לאחר שהגיע לבית החולים לטיפול אך השתמש בתעודת זהות של אדם אחר. בעקבות האירועים נשקל המשך דרכו בקבוצה. לאחר שחתם על חוזה מופחת והתחייב להתגורר בירושלים הוחלט לאפשר לו להמשיך לשחק בקבוצה עד לתום העונה.
ב-27 ביוני 2019 הושאל אינברום להפועל תל אביב, וחתם על חוזה לעונה אחת עם אופציה לרכישה מקבוצתו הבלגית בתום העונה. ב-30 ביולי 2019 ערך את הופעת הבכורה שלו במועדון, כשפתח בהרכב במשחק מול מ.ס. אשדוד בגביע הטוטו. ב-28 בספטמבר 2019 כבש את שער הבכורה של במדי הפועל תל אביב, במשחק מול בני יהודה שהסתיים בתיקו 1–1.
מקש Ctrl

Ctrl (נכתב לעיתים Ctl, קיצור של Control) הוא מקש במקלדת מחשב שפעולתו על פי רוב מגיעה לידי ביטוי בהקשה משולבת עם מקש נוסף (לדוגמה Ctrl+Alt+Delete). בממשקים שונים עשויה הקשת Ctrl לגרום להקלדת תו גג. מיקום המקש פיזית עשוי להשתנות, אך על פי רוב הוא קיים באחד או בשני צדי מקש הרווח שבתחתית המקלדת.
בלגן בממלכה

תקציר העלילה

הסרט מספר על הנסיך מקסים, נסיך שקולל על ידי פיה במראה שאי אפשר לעמוד בפניו בכדי לעצור את האהבה בעולם. הנסיך מקסים מציע נישואים לכל אישה שהוא פוגש ומאחוריו נמצאים שלל גברים כועסים וזועמים. אביו המלך כועס מאוד ומציב לנסיך מקסים משימה, למצוא אהבת אמת לפני יום הולדתו ה-21. אם הנסיך מקסים לא ימצא אהבה הוא יאבד את האפשרות להפוך למלך. בעקבות תפנית בעלילה, הנסיך מקסים פוגש את לינור, פושעת מקצועית המקוללת בלב שאינו יכול לאהוב. הוא רואה אותה כמפתח למה שליבו רוצה והיא רואה אותו כחלק מתרגיל לקבל הכתר. בסרט רואים את ההרפתקאות שהם עוברים יחדיו, ואיך לבסוף הם מתאהבים ומתחתנים.

הפקה

ב-18 בספטמבר 2014, הוכרז שהמפיקים ג'ון ה. וויליאמס והנרי סקלסי יפיקו את הסרט יחד עם Vanguard Film & Animation ו-Cinesite. בנוסף הוכרז שרוס ונוקור יביים את הסרט על פי התסריט שלו, ושתקציב הסרט יהיה מתחת ל-20 מיליון דולר.
ב-19 בפברואר 2015, הוכרז שדמי לובאטו תדבב בסרט את הדמות הראשית, לינור, ושהיא תייצר שירים עבור הסרט. ב-5 באוגוסט 2015, הוכרז שאבריל לאבין, אשלי טיסדייל ו-.G.E.M ידבבו את הקולות של שילגיה, היפהפייה הנרדמת וסינדרלה בהתאמה. ב-16 בספטמבר 2015 הוכרז שוילמר ולדראמה ידבב את דמותו של הנסיך מקסים.
הפקת הסרט נעשתה באולפן החדש של חברת "Cinesite" במונטריאול. ב-28 ביוני 2017 נמסר שחברת ההפצה "smith Global Media" רכשה את זכויות ההפצה של הסרט.

הפצה

הסרט נדחה לזמן בלתי ידוע משנת 2017 לאביב 2018 למרות שהייצור הסתיים בדצמבר 2017. Vanguard Film & Animation מעולם לא הודיעה רשמית על תאריך הפצת הסרט, ולבסוף הוא הופץ בספרד ב-20 באפריל 2018. בישראל הסרט עלה לאקרנים לראשונה ב-19 ביולי 2018 בדיבוב לעברית.
סאיקלון מוצרי תעופה

היסטוריה

החברה הוקמה בשנת 1970 בשם "ציקלון מוצרי תעופה" ביוזמתו של יואש צידון, שהחזיק 10% ממניות החברה, ושתי חברות: חברה בבעלות מילה ברנר ויעקב מרידור, שהחזיקה 45% מהמניות וחברת "עץ לבוד תעשיות והשקעות" שגם החזיקה 45% מהמניות, במטרה לבנות מטוסים קלים. החברה הייתה במשא ומתן להקים קו ייצור להרכבת גרסה תלת-מנועית, של מטוס ה"בריטן נורמן איילנדר" (ה"טרילנדר"), מטוס נוסעים קל מתוצרת חברת בריטן נורמן. יחד עם המפעל נבנה מנחת ציקלון, שנועד לאפשר למפעל להטיס בתחומו את המטוסים הקלים שיצאו מקו הייצור. הסכם ייצור לבסוף לא נחתם, והמפעל התמחה בייצור תת-מרכבים של מטוסים ובשיפוץ מסוקים. המפעל שימש כקבלן משנה של התעשייה האווירית לישראל, ייצר והרכיב מכלולי גוף למטוס הנשר והכפיר בשנות ה-70 של המאה ה-20. ב-1974 מכר יואש צידון את חלקו במפעל.
עזר ויצמן שימש כיו"ר החברה במשך מספר שנים בשנות ה-70.
בשנות ה-80 שוב נעשה ניסיון, שלא יצא לפועל, להרכיב מטוסים קלים במפעל.
בשנת 1999, רכשה חברת אלביט מערכות את המפעל. בשנת 2004, רכשה סאיקלון את מפעל "תעופה" בטירת הכרמל מתע"ש.
בשנת 2009, נחתם הסכם עם חברת בומברדייה איירוספייס מקבוצת בומברדייה, לאספקת חלקי מטוסים. זאת, במסגרת הסכם רכש גומלין עם הרשות לשיתוף פעולה תעשייתי, לאחר שבומברדייה זכתה במכרז ממשלתי של רכבת ישראל לרכישת קרונות והייתה מחייבת ברכישות גומלין מהתעשייה הישראלית בשיעור של כ-35% מהיקף המכרז.
בשנת 2015, זכתה במכרז לרכישה ותחזוקה של 6 מסוקי היחידה האווירית של משטרת ישראל מדגם איירבוס H125 ואיירבוס H145.
יותר טוב משוקולד

עלילה

מגי וקים, שתי בחורות מאוהבות שהכירו זה עתה, מחליטות לעבור לגור יחדיו. אלא שאמא של מגי מתגרשת ומחליטה לעבור לגור יחד עם הבנות מבלי שהיא יודעת על סוג הקשר בין השתיים. מגי מרגישה שהיא חייבת לשמור על מערכת היחסים שלה בסוד.
בנוסף להתמודדות עם משפחתה, מגי עובדת בחנות ספרים בשם "ספרי העשירון" (Ten Percent Books) המתמחה בספרות להט"בית הסובלת מצנזורה. משלוח גדול של ספרים שהוזמן על ידי בעלת החנות עוכב, והספרים שבחנות נמצאים בסכנת החרמה.

פרסים

הסרט זכה במספר פרסים בפסטיבלים שונים בעולם וזכה להיות מדורג במקום ה-31 ברשימת 200 הסרטים העצמאיים הטובים ביותר של ההוליווד ריפורטר בשנת 1999. הסרט היה מועמד לפרסי הליגה ההומו-לסבית נגד השמצה וכן זכה בפסטיבל הסרטים הגאה בטורונטו.
מיגוס

ייסוד הלהקה ותחילת דרכה

הלהקה נוסדה ב-2009 בהרכב של קוואבו (נולד בשם קוואביוס קייט מארשל) וטייקאוף (נולד בשם קירשניק קארי בול). ב-2010 הצטרף אופסט (קיארי קנדרל קפוס) ללהקה, קוואבו הוא דודו של טייקאוף מה שייצר את הלהקה, הלהקה הוציאה מיקסטייפ בשם Juug Season ב-21 באוגוסט 2011. לאחר מכן, יצא עוד מיקסטייפ - No Label ב-1 ביוני 2012.
ב-2013, הוציאו מיגוס את הסינגל הראשון שלהם "Versace", הסינגל היה מוצלח ונכנס לבילבורד הוט 100 במקום ה-99. הסינגל כולל ראפ בשלשות (טריולות), מה שלאחר מכן הפך לאחד הסמלים של מיגוס ולצורת ראפ נפוצה מאוד. לאחר פריצת הדרך של הסינגל, הראפר הקנדי דרייק, הוציא רמיקס והוסיף בית לשיר, הרמיקס מאוד הצליח ואף דרייק הופיע איתו בפסטיבל המוזיקה השנתי של iHeartRadio.

Culture והפריצה הגדולה

ב-28 באוקטובר 2016 מיגוס הוציאו את הסינגל הראשון מתוך האלבום "Bad And Boujee", באירוחו של הראפר ליל עוזי ורט. הסינגל זכה להצלחה עצומה ובינואר 2017 הגיע למקום הראשון במצעד הבילבורד הוט 100. השיר ידוע בעיקר בזכות ארבע המילים הפותחות אותו: "Rain drop, drop top" (טיפת גשם, גג פתוח), שהביאו איתן אינספור בדיחות אינטרנטיות וממים בהם המילים האלו מופיעות. ב-6 בינואר יצא הסינגל השני מתוך האלבום "T-Shirt". ב-27 בינואר 2017 יצא האלבום בשלמותו וזכה לשבחים מצד המבקרים, ומיגוס זכו לחשיפה גדולה מאוד. מרגע צאת האלבום התארחה הלהקה בשיריהם של אמנים כדוגמת קייטי פרי, קלווין האריס ושון פול. קוואבו רשם על שמו את האירוחים הרבים ביותר כאשר התארח לבדו בשיריהם של ליאם פיין, קמילה קביו, די. ג'יי. חאלד ועוד. במאי 2017 יצא הסינגל השלישי "Slippery" עם הראפר הוותיק גוצ'י מיין.

Culture II

בעקבות ההצלחה המסחרית של Culture החלו מיגוס לעבוד על אלבום המשך. ב-27 באוקטובר 2017 יצא הסינגל הראשון מהאלבום "MotorSport", עם הראפריות קארדי בי וניקי מינאז'. בדצמבר פרסמו את הסינגל "Stir Fry" בהפקתו של פארל ויליאמס וב-26 בינואר 2018 יצא האלבום. במרץ 2018 יצא הסינגל השלישי "Walk It Talk It" באירוח דרייק. בנוסף לכך, השתתפו בשיר "Drip" של קארדי בי.
דמוגרפיה של גאורגיה

שפות

השפה הרשמית בגאורגיה היא גאורגית, אותה דוברים כ-90% מכלל האוכלוסייה. עשרה האחוזים הנותרים דוברים רוסית, אזרית, ארמנית ועוד. במחוז הבדלני דרום אוסטיה דוברים יחד עם הגאורגית גם את האוסטית ובאבחזיה דוברים בעיקר רוסית כאשר השפה הרשמית היא אבחזית, שנמצאת בתחייה. בנוסף לשפות אלה מדוברות השפות: סוואנית בסוואנתי, מגרלית בסמגרלו והבאצבית בצפון קאחתי. שפות אלה הן שפות שהולכות ונעלמות ונעשים מאמצים לשימורן.
עד לעליית יהודי גאורגיה לישראל, בשנות ה-70, הייתה מדוברת בגאורגיה גם גאורגית יהודית, ניב או ז'רגון של הגאורגית הכולל מילים ותרגומי-שאילה מעברית, מילים מארמית ומילים מגאורגית שיצאו משימוש בקרב הגאורגים.
המייג'ור (סרט)

עלילה

אשת מייג'ור המשטרה סרגיי סובולב עומדת ללדת. האב לעתיד ממהר לבית החולים, אך מכוניתו פוגעת, במלוא המהירות, בילד שחוצה את הכביש במעבר חצייה והורג אותו. העדה היחידה היא אמו של הילד, אירינה גוטורובה. 
המייג'ור מחליט להימנע מאחריות לפשע ומזעיק את עמיתיו לזירת האירוע. עמיתו פאבל קורשונוב מבטל במהירות את הראיות המוכיחות את אשמתו של סובולב. למרות העובדה כי אמו של הילד המנוח בן ה-7 יודעת מי האשם האמיתי בתאונה, מפקד משטרת המחוז מאלץ אותה למסור עדות כוזבת לטובת מייג'ור סובולב. 
בהמשך, סובולוב מחליט להתוודות על הכל ולהיענש, אך השוטרים האחרים לא אוהבים את הרעיון מכיוון שבניסיונם לחפות עליו הם חושפים עקבות לניצול לא חוקי של כוח המשטרה, שאך זה עבר רפורמה ועדיין נותר מושחת.
אוגוסטוס (ספר)

מבנה הספר

הספר בנוי בצורת רומן מכתבים, והוא מורכב כולו ממכתבים דמיוניים שכתבו אנשים המקורבים לאוגוסטוס. ישנם גם קטעי יומנים, והמחבר אף העתיק קטעים מחיבורו של טיטוס ליוויוס, וכן קטע מ-"תיאור מפעלותיו של אוגוסטוס האלוהי". בין כותבי המכתבים נמנים קיקרו, ברוטוס, אנטוניוס, אוקטביה, קלאופטרה, ליוויוס, סטראבון, מאיקנס, הורטיוס וניקולאוס איש דמשק. הספר נראה כמדויק היסטורית, אולם כפי שמציין המחבר בהקדמה "אם ישנה אמת ביצירה הזאת, היא אמת בדיונית יותר מאמת היסטורית, ואהיה אסיר תודה לקוראים אם יקבלו את דברי ככוונתם - כיצירה בדיונית לגמרי."

עלילה

החלק הראשון של הספר מוקדש לאוגוסטוס, הנקרא בתחילה אוקטוויאנוס. הוא מתאר את יחסיו עם דודו יוליוס קיסר, השולח אותו לאפולוניה כדי שלא יהיה מעורב בפוליטיקה הרומאית. לאחר מכן מתוארת דרך עלייתו לשלטון של אוגוסטוס, מלחמתו נגד ברוטוס וקסיוס ולאחר מכן נגד אנטוניוס וקלאופטרה. החלק השני מוקדש לבתו של אוגוסטוס יוליה, ההופכת בהדרגה מאשה אצילה ומכובדת, לאשה מושחתת רודפת תענוגות שאביה נאלץ לגרש אותה לאי פאנדאטריה שם היא כותבת את יומנה. החלק השלישי מורכב ממכתבים שאותם כותב אוגוסטוס בימיו האחרונים, לידידו ניקולאוס איש דמשק בהם הוא חולק את הרהוריו על מה שהמריץ אותו להפוך למנהיג רומא. בסוף הספר מובא מכתב מרופאו של אוגוסטוס אל סנקה, בו הוא מספר על מותו של אוגוסטוס, ועל כך שהמכתבים שלו לא הגיעו מעולם אל יעדם, כיוון שניקולאוס מת עוד לפני כן.
גראן פונדו

גראן פונדו (Gran Fondo) או סייקלוספורטיב (Cyclosportive) הוא אירוע רכיבת כביש חד-יומי שאליו מגיעים רוכבי אופניים רבים לרכוב יחד בכבישים ללא תנועת מכוניות.

מהלך האירוע

מרתוני הרכיבה הגדולים בעולם מיועדים למקצוענים וחובבנים כאחד, הנוסעים על אותו מסלול. במירוץ ניתן למצוא רוכבים בקצבים שונים: בחלק הקדמי הרוכבים המקצועניים הרוכבים בקצב מהיר, ובחלק האחורי רוכבים בקצב של רכיבה עממית. בחלק מאירועי הגראן פונדו בעולם מסלול הרכיבה תחרותי כולו, בעוד חלק מהאירועים משלבים מדידת זמנים רק בחלק מהתחרות. 
בישראל נערך המירוץ הראשון, שנקרא "גראן פונדו כלל-בריאות" ב-20 באפריל 2012. המירוץ תוכנן כך שכל רמות הרכיבה מתחילים יחד ללא מדידות זמנים, והתחרות מתחילה מהחלק השני של המסלול ועד הסיום. מסלול תחרות זו התחיל בגלבוע, המשיך דרך בקעת הירדן ורמת הגולן והסתיים באתר החרמון. מארגנות האירוע היו חברת Mediteraneo 365 וחברת משלחות.
בשנת 2013 התקיים בישראל לראשונה הגראן פונדו ג'ירו ד'איטליה ירושלים. המרוץ הופק על ידי  Mediterraneo 365 והיה למרוץ האופניים הגדול ביותר שהתקיים בישראל . 
בשנת 2015 (לאחר 3 עונות צפוניות בארגון הראל נחמני - גראן פונדו ישראל) החל הגראן פונדו להתקיים בדרום, באזור שדה בוקר וים המלח,  
בנוסף חבר אירוע הגראן פונדו לטור ערד של איגוד האופניים בישראל.  
הטור התחיל בערד/מצדה ויסתיים באזור ים המלח בשילוב העלייה המפורסמת למעלה עקרבים.  
שיתוף הפעולה הזה הביא לאירוע הכביש הבינלאומי הגדול בישראל שנקרא: "גראן פונדו ים המלח-ערד הבינלאומי". 
השנה 1-2.3.2019 לאחר 3 עונות שוב נודד הגראן פונדו קצת יותר דרומה לערבה התיכונה, והופך ל-"גראן פונדו ערבה" 
כשהוא כולל בתוכו את העלייה המפורסמת למעלה עקרבים ומקטעים שטרם נרכבו בעבר באירועי האופניים בישראל.
אבו אל-קיעאן

אַבּוּ אלְ-קִיעַאן (בהיגוי בדואי - אבו אל-גיעאן, בערבית: أبو القيعان – אבי הבקעות) הוא שבט בדואי המתגורר בנגב. מרבית בני השבט מתגוררים ביישוב חורה והיתר בכפרים הבלתי מוכרים עתיר ואום אלחיראן.

היסטוריה

השבט הגיע לנגב בסוף המאה ה-19] והתיישב ליד המקום בו הוקם לימים, ב-1946, קיבוץ שובל. לאחר מלחמת העצמאות השתלט קיבוץ שובל על האדמות, ובני השבט נדדו משם, עד שב-1956 התיישבו בהוראת המושל הצבאי הישראלי באזור נחל יתיר. לשבט הוחכרו 7,000 דונם.
בשנת 1989 הוקם היישוב הבדואי חורה, בין השאר עבור בני השבט. מתוך 4,300 אנשי השבט, 3,200 עברו לגור ביישוב, אך כ-1,000 נשארו בכפרים הבלתי מוכרים עתיר ואום אלחיראן. מכיוון שהממשלה לא הכירה ביישובים האלה, תושביהם נשארו ללא חיבור לתשתיות, לרבות חשמל, מים זורמים וביוב.
ב-2013 עמד היישוב הבלתי מוכר אום אלחיראן בפני הריסה. זאת, לאחר דחיית עתירת התושבים לבג"ץ.
רושטו רצ'בר

קריירה

רושטו הפך להיות השוער הראשון של נבחרת טורקיה כבר ב-1994. ביורו 1996 שיחק עם הנבחרת אבל שיא הצלחתו הייתה במונדיאל 2002 שם הגיע עם טורקיה עד למקום השלישי. אחרי המונדיאל עבר לברצלונה.
רושטו מיעט לשחק בברצלונה וחזר לשחק בפנרבחצ'ה, קבוצתו הקודמת, אך לאחר כשלוש עונות עבר ב-2007 לבשיקטש הטורקית.
ביורו 2008, שיחק רושטו ברבע הגמר נגד נבחרת קרואטיה לאחר הרחקתו של השוער הראשון וולקן דמירל במשחק האחרון בשלב הבתים. הוא סייע לנבחרתו להעפיל לחצי הגמר, לאחר שעצר את הפנדל האחרון בדו-קרב הפנדלים נגד קרואטיה.
בשנת 2012 פרש רושטו ממשחק פעיל.
שמואל שניאורסון

קורות חייו

נולד בעיירה לובביץ' שברוסיה, לרבי מנחם מנדל שניאורסון (הצמח צדק), האדמו"ר השלישי של חב"ד. אמו הייתה חיה מושקא, בתו של אדמו"ר האמצעי רבי דובער שניאורי, שהיה קודמו של הצמח צדק. בצעירותו למד מפי אביו.
בשנת ה'תר"ח (1848) התחתן עם סטערנא - בת אחיו ר' חיים שניאור זלמן. כעבור כמה חודשים נתאלמן. לאחר זמן התחתן עם רבקה בת דודתו, נכדת אדמו"ר האמצעי.
לשם חיזוק בריאותו הרופפת כבר מצעירותו, עסק בהמלצות רופאים בעבודות פיזיות, בעיקר בנגרות ובכתיבת סת"ם.
קרוב לפטירתו של אביו, הוא הורה לו לקבל חסידים ולחזור לפניהם מאמרי חסידות. אביו נפטר בי"ג בניסן ה'תרכ"ו (1866), והוא התמנה לאדמו"ר במקומו, למרות היותו צעיר הבנים. חלק מאחיו עברו למקומות אחרים, והקימו חצרות משלהם שהיו ענפים נוספים של החסידות, כגון חסידות קאפוסט.
רבי שמואל פעל רבות בתקופתו להקמת יישובים יהודים ברחבי רוסיה, ואף נסע לשם כך לעיר הבירה סנקט פטרבורג על מנת להשתדל אצל השלטונות. כמו כן נסע רבות ברחבי אירופה לעסקנות ציבורית רבה. רבי שמואל פעל רבות לסיכול פוגרומי הסופות בנגב, שהתרחשו ברוסיה בשנת תרמ"א (1881).
נהג בעצמו מנהג עשירות. רבי שמואל היה בעל יסורים גדול וסבל מסרטן. הוא נפטר בגיל 48, בי"ג תשרי ה'תרמ"ג (1882), לאחר שבועות ארוכים של מחלה סופנית. הובא למנוחות בבית העלמין של לובביץ' סמוך לאביו הצמח צדק. את הנהגת התנועה קיבל בנו הרבי שלום דובער שניאורסון.
אדמונד דה לה פול, הדוכס השלישי מסאפוק

חייו

אמו של דה לה פול הייתה בתו של ריצ'רד פלנטג'נט, הדוכס השלישי מיורק ושל ססילי נוויל. מתוקף כך, הייתה אחותם של שניים ממלכי אנגליה: אדוארד הרביעי וריצ'רד השלישי. סביו מצד אביו היה ויליאם דה לה פול, הדוכס הראשון מסאפוק. ויליאם היה חייל ומפקד אנגלי חשוב במלחמת מאה השנים, ומאוחר יותר מונה ללורד צ'מברליין. בנוסף הוא מופיע כמה פעמים במחזותיו של שייקספיר: הנרי השישי, חלק ראשון והנרי השישי, חלק שני. אביו של סבתו היה ג'פרי צ'וסר, סופר ומשורר אנגלי נודע.
אחיו הבכור של דה לה פול, ג'ון דה לה פול, רוזן לינקולן, צוין כיורש הכתר בידי דודו מצד אמו, המלך ריצ'רד השלישי. עם זאת, לאחר ניצחונו של הנרי השביעי בקרב בוסוורת', ג'ון לא טען לכתר ובמקום זאת נשבע אמונים להנרי, שחס על חייו. ב-1487 ג'ון הצטרף למרד של למברט סימנל, ונהרג בקרב סטוק ב-1487. לאחר מות אחיו, דה לה פול הפך ל"יורקי" המרכזי הטוען לכתר. עם זאת, הנרי חס על חייו ואפשר לו להמשיך כדוכס סאפוק ב-1491, אף שלאחר מכן תוארו הורד לדרגת רוזן.
ב-1496 נישא דה לה פול למרגרט סקרופ, בתו של סר ריצ'רד סקרופ. שאיפותיו להשבת המלוכה לביתו לא תמו, והוא ניסה למרוד בהנרי השביעי בעזרת גורמי חוץ כמקסימיליאן הראשון. ניסיונו עלה בתוהו, ובסופו של דבר הוא נתפס על ידי כוחותיו של הנרי. האחרון הסכים לא להוציאו להורג, ובמקום זאת הסתפק בכליאתו. ב-1509 נפטר הנרי השביעי. בנו הנרי השמיני הוכתר כמלך. כשרצה לצאת למלחמה בצרפת ב-1513, הוציא את דה לה פול להורג במצודת לונדון, על-מנת למנוע מרידות במהלך היעדרותו.
אחיו הצעיר יותר, ריצ'רד דה לה פול, הכריז על עצמו כרוזן סאפוק, והיה הטוען המוביל לכתר מטעם בית יורק, עד למותו בקרב פאביה ב-25 בפברואר 1525.
מכון איינשטיין למתמטיקה

מכון איינשטיין למתמטיקה הוא המחלקה למתמטיקה של האוניברסיטה העברית בירושלים. המכון הוא חלק מהפקולטה למתמטיקה ומדעי הטבע, שממוקמת בקמפוס אדמונד י. ספרא בגבעת רם. במסגרת המכון מתקיימים, מלבד מחקר במגוון תחומים במתמטיקה, גם הוצאתו לאור של כתב-העת הישראלי למתמטיקה, Israel Journal of Mathematics, וכן ספרייה למתמטיקה ולמדעי המחשב.

היסטוריה

המכון קם עם הקמתה של האוניברסיטה העברית, בשנת 1925, ומקום מושבו היה בתחילה בהר הצופים. המורים הראשונים במכון היו אברהם הלוי פרנקל ומיכאל פקטה.
בשנת 1970, נוסדה במכון המחלקה למדעי המחשב, שלימים הפכה למכון בפני עצמו, מכון בנין להנדסה ולמדעי המחשב. כמו כן, המרכז לחקר הרציונליות שבאוניברסיטה כולל בתוכו, בין השאר, מתמטיקאים שצמחו במכון, בפרט בתחומי תורת המשחקים וכלכלה מתמטית.